AIŠKINAMASIS MEMORANDUMAS

1.PASIŪLYMO APLINKYBĖS

•Pasiūlymo pagrindimas ir tikslai

Demokratija yra viena iš pagrindinių vertybių, kuriomis grindžiama Europos Sąjunga. Siekiant užtikrinti atstovaujamosios demokratijos veikimą Europos Sąjungos lygmeniu, Sutartyse nustatyta, kad Europos Sąjungos piliečiams tiesiogiai atstovaujama Europos Parlamente.

Politinių partijų vaidmuo atstovaujamojoje demokratijoje yra ypač svarbus, nes jos, kaip tiesioginė grandis tarp piliečių ir politinės sistemos, didina sistemos teisėtumą. Europos Sąjungos sutarties 10 straipsnyje nustatyta: „Politinės partijos Europos lygiu prisideda formuojant europinį politinį sąmoningumą ir reiškiant Sąjungos piliečių valią.“ Tas pats principas įtvirtintas ir Europos Sąjungos pagrindinių teisių chartijos 12 straipsnio 2 dalyje.

2018 m. vasario mėn. Komisija parengė valstybėms narėms ir Europos bei nacionalinėms politinėms partijoms skirtą Rekomendaciją, kaip 2019 m. Europos Parlamento rinkimuose iškelti Europos aspektą ir padaryti juos dar sklandesnius. Joje, be kita ko, Europos ir nacionalinės politinės partijos raginamos didinti atitinkamų tarpusavio sąsajų ir ryšių skaidrumą ir jų prašoma padėti piliečiams suvokti probleminius Sąjungos lygmens klausimus ir juos informuoti, kaip tuos klausimus jos ketina spręsti per artėjančią kadenciją.

Europos Sąjungoje duomenų apsauga yra viena pagrindinių teisių, o Bendrajame duomenų apsaugos reglamente išdėstytos griežtos šios pagrindinės teisės apsaugos taisyklės. Visų pirma, asmens duomenys turi būti tvarkomi teisėtu būdu ir sąžiningai.

Interneto komunikacijos priemonės suteikia galimybę politiniams veikėjams ir Europos Sąjungos piliečiams palaikyti artimesnius tiesioginius ryšius. Kartu jos kelia didesnę riziką, kad per rinkimus piliečių asmens duomenys bus tvarkomi neteisėtais būdais. Iš kelių pastarojo meto atvejų matyti, kad duomenų apsaugos taisyklių pažeidimai gali daryti įtaką demokratinėms diskusijoms ir laisviems rinkimams, įskaitant Europos Parlamento rinkimus.

2018 metais Facebook ir Cambridge Analytica atvejis, kai, kaip manoma, bendrovė Cambridge Analytica neteisėtais būdais tvarkė iš Facebook gautus naudotojų asmens duomenis, sukėlė didelį susirūpinimą dėl duomenų apsaugos pažeidimų poveikio rinkimų procesui. Šis konkretus atvejis dar tiriamas, be to, tyrimą atlieka Jungtinės Karalystės informacijos komisaro biuras – duomenų apsaugos priežiūros institucija, vadovaujanti Europos masto tyrimui, atliekamam kartu su kitomis Europos duomenų apsaugos priežiūros institucijomis. Komisija palaiko glaudžius ryšius su duomenų apsaugos priežiūros institucijomis ir atidžiai stebi šį procesą. Dėl šio atvejo tyrimą pradėjo ir Jungtinių Valstijų federalinė prekybos komisija. Šiam atvejui ir jo poveikiui asmens duomenims Sąjungoje aptarti surengta keletas posėdžių Europos Parlamente.

Siekiant didinti Europos politinių partijų ir su jomis susijusių politinių fondų matomumą, pripažinimą, veiksmingumą, skaidrumą ir atskaitomybę, 2014 m. spalio 22 d. buvo priimtas Europos Parlamento ir Tarybos reglamentas (ES, Euratomas) Nr. 1141/2014 dėl Europos politinių partijų ir Europos politinių fondų statuto ir finansavimo. Atsižvelgiant į šį reglamentą, tam tikras sąlygas atitinkančioms Europos politinėms partijoms ir fondams buvo suteikta galimybė tapti Europos Sąjungos lygmens juridiniais asmenimis, kurie, įregistruoti Europos Sąjungos lygmeniu, įgytų galimybę gauti Europos Sąjungos finansinę paramą. Šios sąlygos yra susijusios su reikalavimu tiek programoje, tiek veikloje paisyti Europos Sąjungos sutarties 2 straipsnyje išvardytų vertybių, kuriomis grindžiama ES: pagarbos žmogaus orumui, laisvės, demokratijos, lygybės, teisinės valstybės ir pagarbos žmogaus teisėms, įskaitant mažumoms priklausančių asmenų teises. Europos politinėms partijoms ir fondams registruoti, prižiūrėti ir prireikus taikyti jiems sankcijas, taip pat atvejams, kai šie subjektai galimai nepaiso šių pagrindinių Europos Sąjungos vertybių, nagrinėti buvo įsteigta nepriklausoma Europos politinių partijų ir fondų institucija (toliau – Institucija).

Tačiau galiojančios taisyklės neleidžia veiksmingai atgrasyti nuo duomenų apsaugos taisyklių pažeidimų, kurie gali daryti neigiamą poveikį demokratinėms diskusijoms ir laisviems rinkimams, ir už tuos pažeidimus taikyti sankcijas.

Siekiant užtikrinti, kad Europos Parlamento rinkimai vyktų griežtai laikantis demokratijos taisyklių ir užtikrinant visapusišką pagarbą tokioms Europos vertybėms, kaip demokratija, teisinė valstybė ir pagarba pagrindinėms teisėms, Komisija siūlo padaryti tikslinių Reglamento (ES, Euratomas) Nr. 1141/2014 dalinių pakeitimų. Jais siekiama sudaryti sąlygas taikyti sankcijas Europos politinėms partijoms arba fondams, kurie, siekdami tyčia daryti arba mėginti daryti įtaką Europos Parlamento rinkimų rezultatams, pasinaudoja tuo, kad padarytas duomenų apsaugos taisyklių pažeidimas. Pasiūlymu taip pat bus užtikrinta, kad Institucijai būtų skirta darbuotojų ir jos direktoriui būtų suteikti paskyrimų tarnybos įgaliojimai, todėl ji galės veikti sklandžiai ir veiksmingai. Tai turėtų sudaryti sąlygas Institucijai visapusiškai vykdyti funkcijas, įskaitant šiame pasiūlyme numatytas naujas funkcijas, ir veiklą vykdyti nepriklausomai. Kartu, reaguodama į Institucijos prašymus padidinti darbuotojų skaičių ir atsižvelgdama į jos svarbų vaidmenį likus nedaug laiko iki Europos Parlamento rinkimų, Komisija yra pasirengusi iki tol, kol Institucijai bus skirta nuolatinių darbuotojų, į ją komandiruoti jos prašomus 6 papildomus darbuotojus.

Europos Parlamento rinkimų procedūrą kiekvienoje valstybėje narėje reglamentuoja jos nacionalinės teisės nuostatos. Politinių partijų vaidmuo atstovaujamojoje demokratijoje yra ypač svarbus, nes jos yra tiesioginė grandis tarp piliečių ir politinės sistemos. Nacionalinės ir regioninės politinės partijos iškelia kandidatus ir organizuoja rinkimų kampanijas. Nacionalinės valdžios institucijos atsako už nacionalinio lygmens rinkimų priežiūrą. Europos politinės partijos rengia papildomas Europos lygmens kampanijas, įskaitant pagrindinių kandidatų į Europos Komisijos pirmininko postą rinkimų kampanijas.

Iš dalies keičiantis reglamentas kartu su tą pačią dieną priimtomis Komisijos gairėmis dėl Sąjungos duomenų apsaugos teisės taikymo per rinkimus, Komisijos rekomendacija dėl rinkimų srities bendradarbiavimo tinklų, skaidrumo internete, apsaugos nuo kibernetinio saugumo incidentų ir kovos su dezinformacijos kampanijomis vykstant Europos Parlamento rinkimams ir Komisijos komunikatu dėl laisvų ir sąžiningų Europos Parlamento rinkimų užtikrinimo sudaro saugumo srities dokumentų rinkinį. Tai Europos Komisijos dokumentas, skirtas vadovų susitikimui, vyksiančiam 2018 m. rugsėjo 19–20 d. Zalcburge.

Rekomendacija duomenų apsaugos priežiūros institucijos raginamos pagal taikytiną Sąjungos ir nacionalinę teisę nedelsiant savo iniciatyva informuoti Europos politinių partijų ir Europos politinių fondų instituciją apie savo sprendimus, kuriais pripažįstama, kad Europos politinė partija, Europos politinis fondas arba kitas fizinis ar juridinis asmuo pažeidė taikytinas asmens duomenų apsaugos taisykles. Ši informacija turėtų būti pateikiama tais atvejais, kai iš to sprendimo matyti arba yra kitų pagrįstų priežasčių manyti, kad pažeidimas yra susijęs su Europos politinės partijos arba Europos politinio fondo politine veikla per Europos Parlamento rinkimus. Be to, rekomendacija valstybės narės raginamos nacionalinio ir regioninio lygmens politinėms partijoms ir fondams taikyti tinkamas sankcijas už pasinaudojimą tuo, kad padaryta asmens duomenų apsaugos taisyklių pažeidimų, siekiant daryti arba mėginti daryti įtaką Europos Parlamento rinkimams.

Tiksliniai Reglamento (ES, Euratomas) Nr. 1141/2014 pakeitimai turėtų būti priimti dar iki 2019 m. Europos Parlamento rinkimų.

•Suderinamumas su kitomis Sąjungos politikos sritimis